Propunere de REGULAMENT AL CONSILIULUI de ajustare, începând cu 1 iulie 2011, 1 iulie 2012 și 1 iulie 2013, a ratei contribuției la sistemul de pensii al funcționarilor și al celorlalți agenți ai Uniunii Europene /* COM/2014/0462 final - 2014/0214 (NLE) */





EXPUNERE DE MOTIVE 1. CONTEXTUL PROPUNERII Motivele și obiectivele propunerii În urma intrării în vigoare a Regulamentului nr. 1023/2013 de modificare a Statutului funcționarilor începând cu 1 ianuarie 2014, prezenta propunere vizează soluționarea chestiunilor nerezolvate în ceea ce privește ajustarea ratei contribuției la sistemul de pensii pentru anii 2011, 2012 și 2013, cu scopul de a pune capăt unei cauze pendinte în fața Curții de Justiție (C-453/12) și a evita alte litigii pe această temă. Contextul general În temeiul articolului 83a alineatul (3) din Statutul funcționarilor[1], cu ocazia evaluării actuariale cincinale efectuate în conformitate cu anexa XII și pentru a asigura echilibrul sistemului, Consiliul decide cu privire la rata contribuției și la o eventuală modificare a vârstei de pensionare. În temeiul articolului 83a alineatul (4) din Statutul funcționarilor, în fiecare an Comisia prezintă Consiliului o versiune actualizată a evaluării actuariale, în conformitate cu articolul 1 alineatul (2) din anexa XII. Atunci când se demonstrează că există o diferență de cel puțin 0,25 de puncte între rata în vigoare a contribuției și rata necesară menținerii echilibrului actuarial, Consiliul examinează oportunitatea ajustării ratei în conformitate cu normele stabilite în anexa XII. În temeiul articolului 13 din anexa XII la Statutul funcționarilor, Eurostat a prezentat rapoartele prevăzute de dispozițiile menționate anterior, în care se stabilește rata contribuției necesare pentru menținerea echilibrului actuarial al sistemului de pensii pentru anii 2011, 2012 și 2013. În temeiul articolului 19 din anexa XIII la Statutul funcționarilor, astfel cum a fost modificat ultima dată prin Regulamentul nr. 1023/2013 al Parlamentului European și al Consiliului, articolul 83a și anexa XII la statut, astfel cum era în vigoare înainte de 1 noiembrie 2013, continuă să fie în vigoare exclusiv în scopul oricărei ajustări necesare pentru a se asigura conformitatea cu hotărârea Curții de Justiție a Uniunii Europene în temeiul articolului 266 din TFUE privind aplicarea dispozițiilor menționate. 2. REZULTATELE CONSULTĂRILOR CU PĂRȚILE INTERESATE ȘI EVALUĂRILE IMPACTULUI Consultarea părților interesate Metode de consultare utilizate, principalele sectoare vizate și profilul general al respondenților Elementele propunerii au fost discutate cu reprezentanții personalului, în conformitate cu procedurile în vigoare. Rezumatul răspunsurilor primite și modul în care au fost luate în considerare Propunerea ia în considerare opiniile părților consultate. Obținerea și utilizarea expertizei Calculul ratei contribuției la sistemul de pensii a fost validat de către un expert actuarial (consultant extern). Evaluarea impactului Scopul propunerii este ajustarea ratei contribuției la sistemul de pensii al funcționarilor și al celorlalți agenți ai Uniunii Europene pentru anii 2011, 2012 (ajustări anuale) și 2013 (ajustare cincinală), în scopul menținerii echilibrului actuarial al sistemului. Legislația, astfel cum a fost în vigoare până la sfârșitul anului 2013, nu a permis nicio alternativă. 3. ELEMENTELE JURIDICE ALE PROPUNERII Pentru a respecta hotărârea Curții de Justiție în cauza C-63/12, Parlamentul European și Consiliul au adoptat Regulamentele nr. 422/2014 și nr. 423/2014 din 16 aprilie 2014, care ajustează, începând cu 1 iulie 2011 și, respectiv, 1 iulie 2012, remunerația și pensia funcționarilor și ale celorlalți agenți ai Uniunii Europene, precum și coeficienții corectori aferenți. Această ajustare a constituit un element al unei abordări globale care viza soluționarea litigiilor referitoare la ajustările remunerațiilor și pensiilor pentru 2011 și 2012 și la ajustarea din 2011 a contribuției la sistemul de pensii, al căror rezultat a fost o ajustare de 0 % pentru 2011 și de 0,8 % pentru 2012. Aceste ajustări ale salariilor și pensiilor personalului UE necesită ajustarea retroactivă corespunzătoare a ratei contribuției la sistemul de pensii pentru anul 2013. În plus, scopul articolului 19 din anexa XIII la Statutul funcționarilor, astfel cum a fost modificat ultima dată prin Regulamentul (UE, Euratom) nr. 1023/2013 al Parlamentului European și al Consiliului, este de a permite instituțiilor să ia măsurile necesare pentru a-și soluționa litigiile referitoare la ajustarea remunerațiilor și a pensiilor pentru anii 2011 și 2012 și la ajustarea din 2011 a contribuției la sistemul de pensii, în conformitate cu hotărârea Curții de Justiție, ținând seama în mod corespunzător de așteptările legitime ale personalului conform cărora instituțiile urmează să decidă în fiecare an cu privire la ajustarea remunerațiilor și a pensiilor lor, precum și la rata contribuției la sistemul de pensii. În conformitate cu articolul 13 din anexa XII la Statutul funcționarilor, Eurostat a prezentat rapoarte privind evaluările actuariale pentru anii 2011, 2012 și 2013 ale sistemului de pensii, în care sunt actualizați parametrii menționați în anexa respectivă. Conform acestor evaluări, rata contribuției necesare pentru menținerea echilibrului actuarial al sistemului de pensii este de 11,0 % din salariul de bază pentru 2011[2], 9,9 % din salariul de bază pentru 2012[3] și 10,6 % din salariul de bază pentru 2013[4]. În consecință, pentru asigurarea echilibrului actuarial al sistemului de pensii al funcționarilor și al celorlalți agenți ai Uniunii Europene, este necesar ca rata contribuției să fie ajustată la: · 11,0 %, începând cu 1 iulie 2011; · 10,0 %, începând cu 1 iulie 2012[5] și · 10,6 %, începând cu 1 iulie 2013. Mai mult, în temeiul articolului 83a alineatul (3) din Statutul funcționarilor, cu ocazia evaluării actuariale cincinale efectuate în conformitate cu anexa XII și pentru a asigura echilibrul sistemului, Consiliul decide cu privire la rata contribuției. Evaluarea actuarială pentru 2013 a sistemului de pensii este o astfel de evaluare cincinală care impune Comisiei să efectueze o evaluare completă a sistemului pentru această perioadă de referință, cu scopul de a garanta că rata aplicată a contribuției la sistemul de pensii menține sistemul de pensii în echilibru actuarial. O astfel de evaluare cincinală presupune în mod obligatoriu stabilirea ratei contribuției la sistemul de pensii pentru 2011, care încă nu a fost decisă definitiv de Consiliu, și reajustarea ratei contribuției la sistemul de pensii pentru 2012, astfel cum se indică în considerentul 4 din Regulamentul nr. 1331/2013 al Consiliului din 10 decembrie 2013. Ajustarea anuală a ratei contribuției la sistemul de pensii pentru 2011 în temeiul articolului 83a alineatul (4) din Statutul funcționarilor face obiectul unei acțiuni pendinte în fața Curții de Justiție a Uniunii Europene (C-453/12). Cu toate acestea, la cererea Comisiei, Curtea a suspendat această cauză pentru a permite părților să ajungă la o soluție legislativă globală pentru toate aspectele legate de rata contribuției la sistemul de pensii, în urma hotărârii sale pronunțate în cauza C-63/12 privind ajustarea anuală din 2011 a remunerațiilor și a pensiilor, astfel cum se prevede la articolul 19 din anexa XIII la Statutul funcționarilor. Propunerea actuală a Comisiei urmărește pregătirea terenului pentru găsirea unei soluții în cauza C-453/12 și evitarea unor noi litigii legate de „vechiul” statut al funcționarilor. Prin urmare, pentru a se asigura faptul că rata aplicată a contribuției la sistemul de pensii menține sistemul de pensii în echilibru actuarial pentru perioada de referință de 5 ani și pentru a permite instituțiilor, ca parte a abordării globale care vizează soluționarea litigiilor, să ia măsurile necesare în ceea ce privește ajustarea ratei contribuției la sistemul de pensii în conformitate cu principiile cooperării loiale între instituții și ținând seama în mod corespunzător de așteptările legitime ale personalului, Comisia prezintă o propunere de Regulament al Consiliului de ajustare, începând cu 1 iulie 2011, 1 iulie 2012 și 1 iulie 2013, a ratei contribuției la sistemul de pensii al funcționarilor și al celorlalți agenți. 4. IMPLICAȚIILE BUGETARE Impactul asupra veniturilor ca urmare a ajustării ratei contribuției la sistemul de pensii este detaliat în fișa financiară anexată. 2014/0214 (NLE) Propunere de REGULAMENT AL CONSILIULUI de ajustare, începând cu 1 iulie 2011, 1 iulie 2012 și 1 iulie 2013, a ratei contribuției la sistemul de pensii al funcționarilor și al celorlalți agenți ai Uniunii Europene CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Statutul funcționarilor Uniunii Europene și Regimul aplicabil celorlalți agenți ai Uniunii Europene, stabilite în Regulamentul (CEE, Euratom, CECO) nr. 259/68[6], în special articolul 83a și anexa XII, având în vedere propunerea Comisiei Europene, întrucât: (1) Scopul articolului 19 din anexa XIII la Statutul funcționarilor, astfel cum a fost modificat ultima dată prin Regulamentul nr. 1023/2013 al Parlamentului European și al Consiliului, este de a permite instituțiilor să ia măsurile necesare pentru a-și soluționa litigiile referitoare la ajustarea remunerațiilor și a pensiilor pentru anii 2011 și 2012 și la ajustarea din 2011 a contribuției la sistemul de pensii, în conformitate cu o hotărâre a Curții de Justiție, ținând seama în mod corespunzător de așteptările legitime ale personalului conform cărora Consiliul urmează să decidă în fiecare an cu privire la ajustarea ratei contribuției la sistemul de pensii. (2) Ca parte a unei abordări globale care vizează soluționarea litigiilor și pentru a respecta hotărârea Curții de Justiție în cauza C-63/12, Parlamentul European și Consiliul au adoptat Regulamentele nr. 422/2014 și nr. 423/2014 din 16 aprilie 2014, care ajustează, începând cu 1 iulie 2011 și iulie 2012, remunerația și pensia funcționarilor și ale celorlalți agenți ai Uniunii Europene. Aceste ajustări necesită ajustarea retroactivă corespunzătoare a ratei contribuției la sistemul de pensii pentru anii 2011, 2012 și 2013. (3) În conformitate cu articolul 13 din anexa XII la Statutul funcționarilor, Eurostat a prezentat rapoarte privind evaluările actuariale pentru anii 2011, 2012 și 2013 ale sistemului de pensii, în care sunt actualizați parametrii menționați în anexa respectivă. Conform acestei evaluări, rata contribuției necesare pentru menținerea echilibrului actuarial al sistemului de pensii este de 11,0 % începând de la 1 iulie 2011, 10,0 % începând de la 1 iulie 2012 și 10,6 % începând de la 1 iulie 2013. (4) Prin urmare, pentru asigurarea echilibrului actuarial al sistemului de pensii al funcționarilor și al celorlalți agenți ai Uniunii Europene, rata contribuției ar trebui să fie ajustată retroactiv la 11,0 % din salariul de bază începând cu 1 iulie 2011, la 10,0 % din salariul de bază începând cu 1 iulie 2012 și la 10,6 % din salariul de bază începând cu 1 iulie 2013, ADOPTĂ PREZENTUL REGULAMENT: Articolul 1 Începând cu: – 1 iulie 2011, rata contribuției menționate la articolul 83 alineatul (2) din Statutul funcționarilor este de 11,0 %; – 1 iulie 2012, rata contribuției menționate la articolul 83 alineatul (2) din Statutul funcționarilor este de 10,0 %; – 1 iulie 2013, rata contribuției menționate la articolul 83 alineatul (2) din Statutul funcționarilor este de 10,6 %. Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele FIȘA FINANCIARĂ LEGISLATIVĂ PENTRU PROPUNERI 1. TITLUL PROPUNERII: Propunere de Regulament al Consiliului de ajustare, începând cu 1 iulie 2011, 1 iulie 2012 și 1 iulie 2013, a ratei contribuției la sistemul de pensii al funcționarilor și al celorlalți agenți ai Uniunii Europene 2. LINII BUGETARE: Capitolul și articolul: 400 Impozitul pe salarii aplicabil funcționarilor și celorlalți agenți Total drepturi constatate pentru 2011: 538,2 milioane EUR Total drepturi constatate pentru 2012: 548,9 milioane EUR Total drepturi constatate pentru 2013: 569,1 milioane EUR Linia bugetară 2014: 590,5 milioane EUR 404 Taxa de solidaritate: Total drepturi constatate pentru 2011: 63,1 milioane EUR Total drepturi constatate pentru 2012: 64,3 milioane EUR Linia bugetară 2014: 68,3 milioane EUR 410 Contribuțiile personalului la sistemul de pensii Total drepturi constatate pentru 2011: 456,4 milioane EUR Total drepturi constatate pentru 2012: 449,3 milioane EUR Total drepturi constatate pentru 2013: 445,6 milioane EUR Linia bugetară 2014: 435,6 milioane EUR 3. IMPLICAȚII FINANCIARE ¨ Propunerea nu are implicații financiare ý Propunerea nu are implicații financiare asupra cheltuielilor, dar are implicații financiare asupra veniturilor – efectul este următorul: (milioane EUR cu o zecimală) Linie bugetară || Venituri || Perioadă de șase luni, începând cu data de 1.7.2011 || Perioadă de șase luni, începând cu data de 1.1.2012 || Perioadă de șase luni, începând cu data de 1.7.2012 || Perioadă de șase luni, începând cu data de 1.1.2013 || Perioadă de șase luni, începând cu data de 1.7.2013 || 2014 Articolul 400 || Impactul asupra resurselor proprii || 2,5 || 2,4 || 2,7 || 2,6 || -1,4 || -2,7 Articolul 404 || Impactul asupra resurselor proprii || 0,6 || 0,6 || 0,7 || || || -0,8 Articolul 410 || Impactul asupra resurselor proprii || -11,8 || -11,6 || -12,7 || -12,6 || 6,5 || 12,7 Situația după acțiune || 2015 || 2016 || 2017 || 2018 || 2019 Articolul 400 || -2,7 || -2,7 || -2,7 || -2,7 || -2,7 Articolul 404 || -0,8 || -0,8 || -0,8 || -0,8 || -0,8 Articolul 410 || 12,7 || 12,7 || 12,7 || 12,7 || 12,7 4. ALTE OBSERVAȚII Metoda de calcul: Contribuția la sistemul de pensii = noua contribuție – suma înscrisă în buget pentru anul curent Noua contribuție = suma înscrisă în buget x noua rată/rata în vigoare Impactul asupra majorării veniturilor fiscale = 21 % din variația contribuției la sistemul de pensii. Impactul asupra prelevării speciale/taxei de solidaritate = 5,5 % din variația contribuției la sistemul de pensii în 2011 și 2012; 6 % din variația contribuției la sistemul de pensii în 2014. Prelevarea specială (5,5 %) a expirat la 31 decembrie 2012; prin urmare, linia bugetară corespunzătoare nu este afectată în 2013. Taxa de solidaritate (6%) a fost aplicată începând cu 1 ianuarie 2014. [1] În versiunea aplicabilă înainte de intrarea în vigoare a Regulamentului nr.1023/2013 din 22 octombrie 2013. [2] Raportul Eurostat privind actualizarea din 2011 a evaluării actuariale pentru 2010 a sistemului de pensii al funcționarilor europeni (SPFE), 1 septembrie 2011, p. 6. [3] Raportul privind actualizarea din 2012 a evaluării actuariale pentru 2011 a sistemului de pensii al funcționarilor europeni (SPFE), p. 6. [4] Addendum la Raportul Eurostat din 1 septembrie 2013 având în vedere ajustarea salariilor în conformitate cu Regulamentul (UE) nr. 423/2014 al Parlamentului European și al Consiliului din 16 aprilie 2014, 15 mai 2014, p. 3. [5] În temeiul articolului 83a alineatul (4), atunci când se demonstrează că există o diferență de cel puțin 0,25 de puncte între rata în vigoare a contribuției (11,0 %) și rata necesară menținerii echilibrului actuarial (9,9 %), Consiliul trebuie să ajusteze rata în conformitate cu normele stabilite în anexa XII. În temeiul articolului 2 alineatul (1) din anexa XII, ajustarea nu poate avea ca rezultat o contribuție mai mare sau mai mică cu peste un punct procentual din rata aplicabilă în anul anterior. Prin urmare, Comisia propune ca rata contribuției să fie ajustată la 10,0 % începând cu 1 iulie 2012. [6] JO L 56, 4.3.1968, p. 1.